Zagreb, 27. kolovoza 2020.g.

**Z A P I S N I K**

sa **96. sjednice** Povjerenstva za odlučivanje o sukobu interesa održane dana 27. kolovoza 2020. godine u prostorijama Povjerenstva za odlučivanje o sukobu interesa, s početkom u 11,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 95. i 93. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red.

Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

**Utvrđuje se da je sjednici pristupio dužnosnik Nikola Ljuban.**

Članica Povjerenstva Tatijana Vučetić kao izvjestiteljica u predmetu **P-414/18, dužnosnik NIKOLA LJUBAN, član Uprave trgovačkog društva HŽ Infrastruktura d.o.o.**, iznosi predmet i navodi da je protiv dužnosnika pokrenut postupak zbog kršenja odredbi iz članka 8. i 9. ZSSI-a, koje proizlazi iz nesklada između imovine prijavljene u Izvješću o imovinskom stanju dužnosnika, povodom stupanja na dužnost i stanja imovine kako proizlazi iz podataka prikupljenih od nadležnih tijela u odnosu na podatke o primanjima na mjesečnoj razini od dužnosti za koju se podnosi izvješće o imovinskom stanju.

U postupku su pribavljeni svi relevantni podaci.

Otvara se rasprava.

Predsjednica Povjerenstva daje riječ dužnosniku koji tom prilikom navodi da je greškom u rubriku svojih primanja odnosno plaće upisao supruginu plaću, a u rubriku suprugine plaće naveo svoju plaću te da se radi o čistoj omašci.

Izvjestiteljica predlaže da se donese odluka kojom se utvrđuje da je dužnosnik počinio povredu čl. 27. u svezi sa čl. 8. i 9. ZSSI-a te da mu se za utvrđenu povredu izrekne sankcija u iznosu od 2000 kn plativa u 2 obroka.

Član Povjerenstva Davorin Ivanjek iznosi protuprijedlog da se donese odluka o obustavi postupka budući se radi o očitoj omašci.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Utvrđuje se da je dužnosnik napustio sjednicu.**

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **P-322/19, dužnosnica NADICA ŽUŽAK, zamjenica župana Zagrebačke županije,** iznosi predmet i navodi da je protiv dužnosnice pokrenut postupak zbog moguće povrede članka 8. i 9. ZSSI-a koja proizlazi iz propusta da po pisanom nalogu Povjerenstva, u danom roku koji je protekao 23. listopada 2015.g., podnese pravilno i potpuno ispunjeni obrazac izvješća o imovinskom stanju dužnosnika povodom stupanja na dužnost pomoćnice ministra poduzetništva i obrta, kao i iz propusta da po pisanom nalogu Povjerenstva, u danom roku koji je protekao 26. studenoga 2019.g., podnese pravilno i potpuno ispunjeni obrazac izvješća o imovinskom stanju dužnosnika povodom stupanja na dužnost zamjenice župana Zagrebačke županije.

U postupku je pribavljena sva relevantna dokumentacija.

Izvjestiteljica predlaže da se donese odlukakojom se utvrđuje da je dužnosnica počinila povredu članka 10. ZSSI-a, u vezi s člankom 8. i 9. ZSSI-a te da joj se za utvrđenu povredu izrekne sankcija u ukupnom iznosu od 20.000,00 kn, koja će se izvršiti u 10 obroka. Ujedno da se naloži dužnosnici da podnese izvješće o imovinskom povodom stupanja na dužnost pomoćnice ministra poduzetništva i obrta, povodom prestanka obnašanja navedene dužnosti te povodom stupanja na dužnost zamjenice župana Zagrebačke županije, u protivnom će Povjerenstvo protiv dužnosnice pokrenuti novi postupak zbog povrede članka 8. i 9. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

**Utvrđuje se da je sjednici pristupio dužnosnik Roman Rosavec.**

Članica Povjerenstva Tatijana Vučetić kao izvjestiteljica u predmetu **P-143/19, dužnosnik ROMAN ROSAVEC, zamjenik župana Sisačko-moslavačke županije i dužnosnik IVAN KRIŽANIĆ, zamjenik gradonačelnika Grada Popovače,** iznosi predmet i navodi da je protiv dužnosnika Romana Rosavca pokrenut postupak zbog moguće povrede članka 12. ZSSI-a, koja proizlazi iz istovremenog primanja plaće za obnašanje navedene javne dužnosti i primanja naknade za obnašanje javne dužnosti predsjednika Vijeća mjesnog odbora Osekovo, u mjesečnom iznosu od 260,00 kn te protiv dužnosnika Ivana Križanića zbog moguće povrede članka 12. ZSSI-a, koja proizlazi iz istovremenog primanja naknade za volontersko obnašanje navedene javne dužnosti i primanja naknade za obnašanje javne dužnosti predsjednika Vijeća mjesnog odbora Stružec, u mjesečnom iznosu od 260,00 kn.

Otvara se rasprava.

Predsjednica Povjerenstva daje riječ dužnosniku Romanu Rosavcu koji tom prilikom navodi da nije pravnik te da ga je stručna služba županije trebala upozoriti na odredbe ZSSI-a. Ističe da nije znao da nije smio primati naknadu te smatra da je iznos naknade zanemariv.

Izvjestiteljica iznosi prijedlog da se donese odluka kojom se utvrđuje da su dužnosnici povrijedili čl. 12. ZSSI-a te da se svakom dužnosniku odredi sankcija u iznosu od 2000 kn plativa u 4 obroka.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Utvrđuje se da je sjednicu napustio dužnosnik Roman Rosavec.**

**Prelazi se na raspravljanje o 4. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-163/19, dužnosnik ŽELJKO KATIĆ, zamjenik općinskog načelnika Općine Ernestinovo** iznosi predmet i navodi da je protiv dužnosnika pokrenut postupakzbog kršenja odredbi iz članka 8. i 9. ZSSI-a, koja proizlazi iz nesklada između imovine prijavljene u Izvješću o imovinskom stanju i stanja imovine kako proizlazi iz podataka pribavljenih od nadležnih tijela, u dijelu obrasca izvješća „Podaci o ostalim prihodima“ i „Podatci o pokretninama koje se upisuju u javni registar“.

Dužnosnik se očitovao na odluku o pokretanju postupka.

Izvjestiteljica iznosi očitovanje dužnosnika u cijelosti.

U postupku je pribavljena sva relevantna dokumentacija.

Izvjestiteljica predlaže da se donese odluka kojom se utvrđuje da je dužnosnik povrijedio čl. 27. u svezi sa čl. 8. i 9. ZSSI-a te da mu se za utvrđenu povredu izrekne sankcija u iznosu od 3000 kn plativa u 6 obroka.

Članica Povjerenstva Aleksandra Jozić-Ileković iznosi protuprijedlog da se dužnosniku za utvrđenu povredu izrekne sankcija u iznosu od 2000 kn plativa u 4 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-249/19, dužnosnik ANTE BAČIĆ, zastupnik u Hrvatskom saboru,** iznosi predmet i navodi da je protiv dužnosnika podnijeta prijava u kojoj se navodi da je nedavno kupio nekretninu no promjena imovinskog stanja nije evidentirana u njegovoj imovinskoj kartici. Prijavitelj je naveo adresu stana i google street view fotografiju zgrade.

U postupku je pribavljena sva relevantna dokumentacija i provedena redovita provjera izvješća o imovinskom stanju dužnosnika. Utvrđeno je da nema nesklada između podataka prijavljenih u izvješću o imovinskom stanju i podataka pribavljenih od drugih nadležnih tijela te da dužnosnik nije vlasnik navedenog stana.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5 točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Tončica Božić kao izvjestiteljica u predmetu **P-85/19, dužnosnik IVAN PERNAR, zastupnik u Hrvatskom saboru do 22. srpnja 2020.g.,** iznosi predmet i navodi da je protiv dužnosnika podnesena prijava koja se u bitnom sastoji od navoda kako dužnosnik redovito iznajmljuje stan u Zagrebu na adresi …………………, ima podstanare godinama, naplaćuje stanarinu nekoliko tisuća kuna mjesečno i ne navodi to kao dodatne prihode.

U postupku je pribavljena sva relevantna dokumentacija te nije utvrđeno da dužnosnik iznajmljuje navedeni stan.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-84/20, dužnosnica MARICA MIKEC, pomoćnica ministrice kulture** iznosi predmet i navodi da je protiv dužnosnice podnesena prijava u kojoj prijavitelj ističe kako je dužnosnica svojem kumčetu ………………….. omogućila da radi na radnom mjestu u kopiraoni, a da je zaposlena prije više godina kao čistačica. Nadalje, navodi se kako ju je zaposlila navedena dužnosnica te da joj je omogućila rad bez adekvatne škole budući da je …………………. završila samo osnovnu školu.

U postupku je pribavljena sva relevantna dokumentacija.

Izvjestiteljica predlaže da se doneseodluka **o** nepokretanju postupka s obzirom da iz dokumentacija pribavljene u postupku ne proizlazi da je u postupanju dužnosnice došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-402/18, dužnosnik TOMISLAV ROB, gradonačelnik Grada Belog Manastira,** iznosi predmet i navodi da je protiv dužnosnika podnesena prijava u kojoj prijavitelj u bitnom ističe kako je dana 19. studenog 2018.g. održana Skupština trgovačkog društva Baranjski vodovod d.o.o., kojem je Grad Beli Manastir suvlasnik 50%, a na kojoj je kao direktor društva bez natječaja izabran bratić gradonačelnika Belog Manastira, Tomislava Roba. Protiv dužnosnika je zaprimljena još jedna prijava u kojoj prijavitelj u bitnom ističe kako je većinom glasova Skupštine Baranjskog vodovoda opozvan direktor, a na njegovo mjesto je izabran …………………... Nadalje, navodi se kako je do opoziva došlo na prijedlog Općine Petlovac koji prijedlog je podržalo 80 posto osnivača, dakle predstavnici Grada Belog Manastira, Općine Kneževi Vinogradi, Petlovac i Popovac, dok predstavnici Općina Draž i Čeminac iz neodređenih razloga nisu bili prisutni. Nadalje, podnositelj navodi kako su čelnici Grada pokušali obrazložiti javnosti da rodbinska veza nije sukob interesa i da je gospodin …………………………. uspješno završio svoj mandat u Vodoopskrbi Darda d.o.o. Međutim, podnositelj navodi, kako je činjenica da je isti smijenjen s dužnosti direktora Vodoopskrbe Darda d.o.o. zbog velikog manjka od milijun kuna u prvih šest mjeseci te da je više vremena posvećivao svojoj privatnoj firmi. Nadalje, podnositelj navodi da prethodni direktor Baranjskog vodovoda d.o.o. nije smijenjen zbog loših financijskih rezultata te da je naprotiv Baranjski vodovod d.o.o. izrazito stabilna javna tvrtka. Isto tako, podnositelj navodi da prema nekim komentarima na javnim društvenim mrežama postoji sumnja da postoji sukob interesa budući da novi direktor nije ostvario zavidan rezultat u prethodnom javnom poduzeću i da je velika rodbinska povezanost u Gradu, odnosno da je ………………… bratić gradonačelnika Tomislava Roba te da je podpredsjednik Gradskog vijeća šogor gospodina …………………. te njegov savjetnik.

U postupku je pribavljena sva relevantna dokumentacija.

Izvjestitelj predlaže da se donese odluka o nepokretanju postupkas obzirom da iz dokumentacije pribavljene u postupku ne proizlazi da je u postupanju dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-246/19, dužnosnik MARKO PALIAGA, gradonačelnik Grada Rovinja,** iznosi predmet i navodi da je u postupku redovite provjere podataka iz podnesenog izvješća o imovinskom stanju dužnosnika i neposrednim uvidom u Zajednički informacijski sustav zemljišnih knjiga i katastra zemljišne knjige utvrđen nesklad u odnosu na kuću i dvorište, ukupne površine 413 m2.

Izvjestiteljica predlaže da se donese odluka o pokretanju postupka zbog moguće povrede članka 8. i 9. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tončica Božić kao izvjestiteljica u predmetu **P-342/19, dužnosnik RIKARDO NOVAK, gradonačelnik Grada Hvara,** iznosi predmet i navodi da je protiv dužnosnika podnesena prijava u kojoj se u bitnom spominju navodi da tvrtka u vlasništvu dužnosnika, Cosimo, navodno posluje s brodarom Kapetan Luka (www. krilo. hr), koji u sezoni povezuje Grad Hvar sa Splitom. Osim te sezonske linije Split Hvar, tu su još i linija Split, Milna, Hvar, Korčula, Mljet, Dubrovnik, te cjelogodišnja državna linija Split- Hvar, Korčula. Gradonačelnik je u sukobu interesa jer njegova tvrtka prodaje putne karte za navedene katamarane za povezivanje grada Hvara, i ima financijsku korist od toga, koja je prihod njegove tvrtke, navodi prijavitelj. Prijavitelj smatra da je dužnosnik u sukobu interesa i zbog toga što on kao gradonačelnik sudjeluje u usuglašavanju, i daje suglasnost na red plovidbe brodarima koji povezuju grad Hvar, a tu je osim državnog brodara Jadrolinije i brodar Kapetan Luka, koji posluje s gradonačelnikovom tvrtkom.

U postupku je pribavljena sva relevantna dokumentacija.

Izvjestiteljica predlaže da se donese odluka o nepokretanju postupkas obzirom da iz dokumentacije pribavljene u postupku ne proizlazi da je u postupanju dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Predsjednica Povjerenstva kao izvjestiteljica u predmetu **P-333/19, dužnosnik IVAN ŽERAVICA, zamjenik općinskog načelnika Općine Čepin,** iznosi predmet i navodi da je protiv dužnosnika podnesena prijava u kojoj se u bitnome navodi da dužnosnik u izvješću o imovinskom stanju nije naveo promjenu bračnog stanja s obzirom da se u srpnju 2019.g. oženio. U prijavi se nadalje navodi da se tadašnja nevjenčana supruga, a sada supruga dužnosnika zaposlila u obrtu za usluge i posredništvo Agro-Kovačević iz Osijeka koje ima višegodišnju poslovnu suradnju s Općinom Čepin, za koju odrađuje poslove javne nabave i apliciranja na projekte i njihovo praćenje. U prijavi se još navodi da dužnosnik kao zamjenik općinskog načelnika Općine Čepin sudjeluje u postupcima javne nabave u kojima se kao jedan od ponuditelja pojavljuje navedeni obrt.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-83/20, na zahtjev dužnosnika VILIA BEROŠA, ministra zdravstva,** iznosi predmet i navodi da je dužnosnik podnio zahtjev Povjerenstvu u kojem navodi kako obnaša dužnost ministra zdravstva Vlade Republike Hrvatske te kao ovlašteni sudski vještak iz područja neurokirurgije dugi niz godina vještači za potrebe sudskih postupaka u predmetima privatnih stranaka, kao i u predmetima privatnih osiguravajućih kuća. Dužnosnik napominje da se u slučajevima vještačenja kada su bili u pitanju predmeti bolnice u kojoj je bio zaposlen do imenovanja na dužnosničko mjesto (KBC Sestre milosrdnice) izuzimao, što se sprema učiniti i ubuduće u slučajevima potrebe vještačenja za bilo koju drugu bolnicu u Republici Hrvatskoj. Slijedom navedenog dužnosnik traži mišljenje Povjerenstva.

Izvjestiteljica predlaže da se donese mišljenje da sukladno članku 13. stavku 2. ZSSI-a dužnosnik može za vrijeme obnašanja navedene dužnosti obavljati poslove ovlaštenog sudskog vještaka medicinske struke iz područja neurokirurgije te za to primati naknadu te je dužan prihode od obavljanja poslova stalnog sudskog vještaka prijavljivati Povjerenstvu u izvješću o imovinskom stanju, istekom godine u kojoj su prihodi stečeni.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Član Povjerenstva Davorin Ivanjek kao izvjestitelj u predmetu **P-131/20, na zahtjev ZDENKE ŠPELIĆ, pročelnice Ureda Grada Slunja,** iznosi predmet i navodi da je pročelnica Ureda Grada Slunja dostavila dopis u kojem navodi da sukladno članku 16. stavku 3. ZSSI-a dostavlja obavijest o namjeri sklapanja Predugovora o darovanju nekretnine s trgovačkim društvom Kordun d.d., u kojem dužnosnik Jure Katić, gradonačelnik Grada Slunja, ima više od 0,5% dionica. Navodi se da se navedeni Predugovor sklapa radi rješavanja imovinsko-pravnih odnosa na dijelu k.č. 160, k.o. Slunj 1 u vlasništvu trgovačkog društva Kordun d.d., obzirom da je dio te nekretnine potreban Gradu Slunju za formiranje parcele parkirališta i prilaznih cesta koje se nalaze uz školsku sportsku dvoranu. Također se iznosi da je za gradnju parkirališta s prilaznim cestama izrađen glavni projekt, geodetski projekt i elaborat procjene vrijednosti nekretnina, sukladno odredbama Zakona o procjeni vrijednosti nekretnina, kao i da je iz geodetskog projekta vidljivo da će dijelovi k.č. 160, k.o. Slunj 1, nakon provedbe projekta po ishođenju građevinske dozvole, dobiti nove oznake k.č. 160/2 površine 5 m2 i k.č. 160/3 površine od 3 m2, obje u k.o. Slunj 1. Podnositeljica navodi da se obavijest o namjeri sklapanja Predugovora dostavlja od strane Grada Slunja koji ima neposredni interes vezan za uređenje dijela javnih prostora Grada, izgradnju komunalne infrastrukturu te podizanje razina komunalne opremljenosti naselja Slunj. Zahtjevu prileži nacrt Predugovora o darovanju nekretnine u kojem se kao darovatelj navode trgovačko društvo Kordun d.d., zastupano po predsjedniku Uprave Tihomiru Turkalju, te kao obdarenik Grad Slunja, zastupan po dužnosniku Juri Katiću, gradonačelniku Grada Slunja.

Izvjestitelj predlaže da se donese očitovanje da nije suprotno odredbama ZSSI-a da trgovačko društvo Kordun d.d., u kojem dužnosnik Jure Katić, gradonačelnik Grada Slunja, ima više od 0,5% dionica, sklopi Predugovor o darovanju nekretnine s Gradom Slunjom, kojim se utvrđuje namjerava besplatnog darovanja nekretnina u vlasništvu navedenog trgovačkog društva Gradu Slunju, jer iz takvih okolnosti ne proizlazi da bi se radilo o poslovnom odnosu u smislu članka 4. stavka 3. ZSSI-a i time da bi došlo do primjene članka 17. ZSSI-a. Upućuje se dužnosnika da se izuzme poduzimanja svih radnji koje bi eventualno poduzimao u postupku darovanja nekretnine, kao i od potpisivanja Predugovora i Ugovora o darovanju nekretnina i da za to ovlasti svog zamjenika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 13,15 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**